Luați aminte fraților și cruciți-vă. Asistăm la cea mai mare operațiune de manipulare politică făptuită de la precedentele alegeri prezidențiale încoace. De fapt am putea deja să ne întrebăm: la fiecare scrutin prezidențial se naște câte un Prostănac ? Dacă vi se pare ciudată întrebarea, citiți mai departe și lamuriți-vă.

La alegerile trecute, relațiile lui Geoană cu Mogulul Media SOV și vizita făcută acestuia de candidatul PSD în preajma alegerilor i-au adus prezidențiabilului respectiv o înfrângere spectaculoasă. L-a caracterizat chiar Patriarhul partidului său – Ion Iliescu: Un Prostănac. Cum istoria se repetă, s-ar putea ca acum să-l avem pe al doilea, în persoana lui VV Ponta. Să analizăm faptele.

Mogulul Media Voiculescu se află în pușcărie pentru o lungă perioadă. Mai are de pierdut și ceva din avere, lucru și mai greu de suportat. Dar nu vă grăbiți să-i plângeți de milă deoarece omul controlează cel mai influent post de știri din România. Și SOV controla cel mai influent post de știri în 2009. Acum, mai mult decât atât, anteniștii și-au declarat solidaritatea deplină cu angajatorul lor. De asemenea, partidulețul său de buzunar este bine-mersi în Parlament și Guvern.

Se știe foarte bine că personajul nu are multe idei, dar cele pe care le are sunt incredibil de fixe. Cea mai cunoscută dintre ele este suspendarea lui Băsescu. A reușit să o impună de două ori, și poate vă gândiți că el speră că treia oară va fi cu noroc. Nici nu știți câtă dreptate aveți.

Vedetele postului său se dau de ceasul morții să-și convingă invitații pesediști că VV Ponta nu are nici onoare și oricum nicio șansă să câștige fotoliul de la Cotroceni dacă nu-l suspendă pe Băsescu măcar o zi. De ce se leagă de termenul de minim o zi? Ele spun că e o chestiune de onoare și, în definitiv, o demonstrare în fața electoratului a faptului că Premierul nu este marioneta ascunsă a Președintelui actual și că numai așa ar câștiga cu siguranță alegerile. În caz contrar, le-ar pierde cu aceeași siguranță.

În același timp, Antena acordă largi spații de manevră lui Tăriceanu și oamenilor lui din Partidul Aspirator Liberal proaspăt format. Ba chiar PC-ul lui Voiculescu și-a creat grupuri parlamentare comune cu PSDliberalii. Aceste fapte nu prea par periculoase în viziunea Premierului deoarece el are impresia că sunt făcute pentru a-i întări coaliția susținătoare. Dar aici se înșeală amarnic. Totul e făcut în favoarea Patronului PC.

Insă, o suspendare acum a lui T. Băsescu va fi un dezastru electoral pentru VV Ponta și o mare catastrofă pe plan economic și pentru imaginea externă a României. Dar, în același timp, o victorie uriașă a mogulului. Atât împotriva lui Băsescu, dar mai ales asupra Justiției. Cum? De ce? De ce suspendare chiar și numai pentru o zi?

Gândiți-vă și voi, mai puțin de o zi îi este suficientă Șefului Senatului, devenit șef de stat cu puteri depline, răsfățatul Antenelor și aliatul politic cel mai apropiat al PC, să semneze actul de grațiere a lui D. Voiculescu. Pretextele sunt furnizate zilnic de anteniștii destoinici și loiali patronului lor. Deja Tăriceanu a ieșit public la înaintare cu inițiativa suspendării.

Iar, în cazul suspendării Președintelui, VV Ponta – din funcția de Premier și sef al PSD – nu se va opune grațierii și va privi cum aspirațiile sale prezidențiale vor pieri precum cele ale lui Geoană după vizită nocturnă la SOV. De ce? Pentru că vestea grațierii lui Voiculescu nu va cădea bine unei mari părți din electorat, inclusiv acelora care acum nu votează din scârbă față de politicieni, și pe care o va mobiliza la urne. Și ghici împotriva cui vor vota acești oameni?

Chiar dacă nu va fi de acord cu suspendarea în vederea grațierii, VV Ponta nu va avea o viață ușoară. Va fi presat mediatic zilnic să accepte, fix până în ziua alegerilor. Nu știu însă dacă își va permite să piardă electorat din cauza presiunilor antenei. Va trebui să fie bărbat totuși și să ia o decizie în cele din urmă. Așa că vă întreb: va cădea VV în capcană? Vom avea un nou Prostănac?

***

Citește și: